Giacomo Antonio Domenico Michele Secondo Maria Puccini (22 Desember 1858 – 29 November 1924) was 'n Italiaanse komponis van hoofsaaklik operamusiek. Die Italiaanse operakomponis se musikale styl word gekenmerk deur meesleurende melodieë en briljante orkestrasie wat ryk aan atmosfeer is en 'n sterk Impressionistiese inslag het. Giacomo Antonio Domenico Michele Secondo Maria Puccini is op 22 Desember 1858 in Lucca gebore. Hy het uit 'n musikale familie gekom, en sy vader, oupa en oupagrootjie het almal kerkmusiek gekomponeer. Die jong Puccini was koorknaap en later orrelis, en sy eerste komposisies was orrelimprovisasies. Op 18-jarige leeftyd het hy na 'n opvoering van Verdi se Aïda besluit om operakomponis te word. In 1880 het hy onder Bazzini en Ponchielli aan die konservatorium in Milaan gestudeer, waar hy sy opleiding voltooi het met 'n orkeswerk Capriccio sinfonico (1883). In 1884 is Puccini se eerste opera, Le villi, in Milaan opgevoer met die steun van 'n groep vriende onder leiding van die teksskrywer en komponis Arrigo Boito (1842- 1918). Die opera het die aandag getrek van die musiekuitgewer Giulio Ricordi (1840-1912), wat later Puccini se groot vriend en raadgewer sou word.